A Bizottság 2002/4/EK irányelve

(2002. január 30.)

az 1999/74/EK tanácsi irányelv hatálya alá tartozó tojótyúkokat tartó létesítmények nyilvántartásáról

AZ EURÓPAI KÖZÖSSÉGEK BIZOTTSÁGA,

tekintettel az Európai Közösséget létrehozó szerződésre,

tekintettel a tojótyúkok védelmére vonatkozó minimumkövetelmények megállapításáról szóló, 1999. július 19-i 1999/74/EK tanácsi irányelvre [1] és különösen annak 7. cikkére,

mivel:

(1) Az 1999/74/EK irányelv egyedi követelményeket állapít meg a tojótyúkok védelmével kapcsolatban a különböző tenyésztési rendszerekben, és lehetővé teszi a tagállamok számára, hogy a legmegfelelőbb rendszert vagy rendszereket válasszák.

(2) Az 1999/74/EK irányelv 7. cikke előírja, hogy a tagállam illetékes hatósága az ezen irányelv hatálya alá tartozó minden létesítményt bejegyezzen, és megkülönböztető számmal lásson el, amelynek révén nyomon lehet követni az emberi fogyasztásra forgalomba hozott tojásokat.

(3) A legutóbb az 5/2001/EK rendelettel [2] módosított, a tojásra vonatkozó egyes forgalmazási előírásokról szóló, 1990. június 26-i 1907/90/EK tanácsi rendelet [3] előírja, hogy a tojásokra olyan kódot kell bélyegezni, amely tartalmazza a termelő megkülönböztető számát és lehetővé teszi a gazdálkodási módszer azonosítását.

(4) A gazdálkodási módszereket a legutóbb az 1651/2001/EK rendelettel [4] módosított, a tojásra vonatkozó egyes forgalmazási előírásokról szóló 1907/90/EGK rendelet végrehajtása részletes szabályainak bevezetéséről szóló, 1991. május 15-i 1274/91/EGK bizottsági rendelet [5], valamint – az ökológiai termelés tekintetében – a legutóbb a 2491/2001/EK bizottsági rendelettel [6] módosított, a mezőgazdasági termékek ökológiai termeléséről, valamint a mezőgazdasági termékeken és élelmiszereken erre utaló jelölésekről szóló, 1991. június 24-i 2092/91/EGK tanácsi rendelet [7] határozza meg.

(5) A létesítmények megkülönböztető szám szerinti bejegyzése feltétele annak, hogy az emberi fogyasztásra forgalomba hozott tojásokat nyomon lehessen követni.

(6) Az e határozatban előírt intézkedések összhangban vannak az Állat-egészségügyi Állandó Bizottság véleményével,

ELFOGADTA EZT AZ IRÁNYELVET:

1. cikk

(1) A tagállamok:

a) létrehoznak egy rendszert az 1999/74/EK irányelv hatálya alá tartozó minden termelési hely (a továbbiakban: létesítmény) bejegyzéséhez, és ezen irányelv mellékletével összhangban megkülönböztető számmal látják el őket;

b) gondoskodnak arról, hogy minden ilyen létesítményre vonatkozóan legalább a melléklet 1. pontjában meghatározott információkat megküldjék a tagállam illetékes hatóságának a tagállam által meghatározott időpontig; ezt az időpontot úgy kell meghatározni, hogy elegendő idő álljon rendelkezésre a létesítmények bejegyzésére a c) ponttal összhangban;

c) gondoskodnak arról, hogy 2003. május 31-ig bejegyezzenek és megkülönböztető számmal lássanak el minden olyan létesítményt, amelyre vonatkozóan a b) pont szerint meghatározott időpontig megadták a kért információkat.

(2) A tagállamok gondoskodnak arról, hogy 2003. június 1-jétől:

a) ne használhassanak tovább olyan létesítményt, amelyre vonatkozóan az (1) bekezdés b) pontja szerint megkövetelt információkat nem bocsátották rendelkezésre az ott meghatározott időpontig; és

b) az új létesítményt nem kezdik el használni annak bejegyzése és megkülönböztető számmal való ellátását megelőzően.

(3) A tagállamoknak biztosítaniuk kell, hogy a létesítményeknek az (1) bekezdés alapján létrehozott jegyzéke hozzáférhető legyen a tagállam illetékes hatósága számára az emberi fogyasztásra forgalomba hozott tojások nyomon követése céljából.

(4) A tagállamok biztosítják, hogy a bejegyzett adatok változásairól az illetékes hatóságot késedelem nélkül értesítik, és hogy a jegyzéket azonnal frissítik, amint megérkeznek az ilyen információk.

2. cikk

A tagállamok hatályba léptetik azokat a törvényi, rendeleti és közigazgatási rendelkezéseket, amelyek szükségesek ahhoz, hogy ennek az irányelvnek 2003. március 31-ig megfeleljenek. E rendelkezések szövegét haladéktalanul közlik a Bizottsággal.

Amikor a tagállamok elfogadják ezeket az intézkedéseket, azokban hivatkozni kell erre az irányelvre, vagy azokhoz hivatalos kihirdetésük alkalmával ilyen hivatkozást kell fűzni. A hivatkozás módját a tagállamok határozzák meg.

3. cikk

Ez az irányelv az Európai Közösségek Hivatalos Lapjában való kihirdetését követő 20. napon lép hatályba.

4. cikk

Ennek az irányelvnek a tagállamok a címzettjei.

Kelt Brüsszelben, 2002. január 30-án.

a Bizottság részéről

David Byrne

a Bizottság tagja

[1] HL L 203., 1999.8.3., 53. o.

[2] HL L 2., 2001.1.5., 1. o.

[3] HL L 173., 1990.7.6., 5. o.

[4] HL L 220., 2001.8.15., 5. o.

[5] HL L 121., 1991.5.16., 11. o.

[6] HL L 337., 2001.12.20., 9. o.

[7] HL L 198., 1991.7.22., 1. o.

--------------------------------------------------

MELLÉKLET

Amennyiben szükséges, az 1999/74/EK irányelv 2. cikkében található meghatározásokat kell alkalmazni.

1. A BEJEGYZÉSHEZ SZÜKSÉGES ADATOK

Mindegyik létesítmény esetében legalább a következő adatokat kell bejegyezni:

- létesítmény:

- a létesítmény neve,

- címe,

- a tojótyúkokért felelős természetes személy (a továbbiakban: "állattartó"):

- neve,

- címe,

- az állattartó által működtetett vagy annak tulajdonában álló, az 1999/74/EK irányelv hatálya alá tartozó más létesítmény(ek) bejegyzési száma(i),

- a létesítmény tulajdonosa, ha nem azonos az állattartóval:

- neve,

- címe,

- a tulajdonos tulajdonában álló vagy általa működtetett, az 1999/74/EK irányelv hatálya alá tartozó egyéb létesítmény(ek) bejegyzési száma(i),

- a létesítményre vonatkozó további információk:

- tenyésztési módszer(ek), a 2.1. pontban említett meghatározások szerint,

- a létesítmény maximális kapacitása, az egyszerre ott tartózkodó szárnyasok számában kifejezve; ha különféle tenyésztési módszereket alkalmaznak, akkor tenyésztési módszerenként az egyszerre ott tartózkodó szárnyasok maximális száma.

2. MEGKÜLÖNBÖZTETŐ SZÁM

A megkülönböztető szám az alábbiakból áll: a 2.1. ponttal összhangban meghatározott, a tenyésztési módszert jelző számjegy, ezt követi a tagállam 2.2. pont szerinti kódja, majd egy azonosító szám, amelyet az a tagállam határoz meg, amelynek területén a létesítmény található.

2.1. A tenyésztési módszer kódja

A módosított 1274/91/EGK rendeletben meghatározott, a létesítményekben alkalmazott tenyésztési módszereket az alábbi kód jelöli:

1 | Szabadtartás |

2 | Ólban tartás |

3 | Ketreces tartás |

A 2092/91/EGK rendeletben meghatározott feltételek szerint termelő létesítményekben alkalmazott tenyésztési módszert a következőképpen kell jelölni:

0 | Organikus termelés |

2.2. A bejegyző tagállam kódja

AT | Ausztria |

BE | Belgium |

DE | Németország |

DK | Dánia |

ES | Spanyolország |

FI | Finnország |

FR | Franciaország |

GR | Görögország |

IE | Írország |

IT | Olaszország |

LU | Luxemburg |

NL | Hollandia |

PT | Portugália |

SE | Svédország |

UK | Egyesült Királyság |

2.3. A létesítmény azonosítása

Minden tagállam alkalmaz egy olyan rendszert, amely egy egyedi számot rendel minden bejegyzendő létesítményhez, és amelyet ezen az irányelven kívül más célokra is fel lehet használni, feltéve hogy gondoskodtak a létesítmény azonosításáról.

A tagállamok további karaktereket is hozzátehetnek az azonosító számhoz, például egy létesítmény különálló épületeiben tartott egyes állományok azonosítására.

--------------------------------------------------